กรณ์ไฟเขียวสบน.หาดอกผลในเงินคงคลัง
"กรณ์" ไฟเขียว สบน. หาผลประโยชน์จากเงินคงคลัง และสางหนี้กองทุนฟื้นฟู 1.1 ล้านล้านบาท
4 ต.ค. 2553

"กรณ์" ไฟเขียว สบน. หาผลประโยชน์จากเงินคงคลัง และสางหนี้กองทุนฟื้นฟู 1.1 ล้านล้านบาท
นายกรณ์ จาติกวณิช รมว.คลัง กล่าวว่า ขณะนี้เงินคงคลังมีจำนวน 4 แสนล้านบาท ซึ่งถือว่าเป็นจำนวนมาก ควรนำไปหาผลประโยชน์ให้เกิดผล ซึ่งทางสำนักงานบริหารหนี้สาธารณะ (สบน.) ได้เตรียมแนวทางต่างๆ ไว้ เพื่อบริหารเงินคงคลังให้ได้รับผลตอบแทน จากเดิมที่ต้องฝากไว้ที่ธนาคารแห่งประเทศไทย (ธปท.) โดยที่ไม่ได้ผลตอบแทน
นอกจากนี้ สบน. ยังเตรียมแนวทางการบริหารหนี้ของกองทุนเพื่อการฟื้นฟูและพัฒนาระบบสถาบันการเงิน (FIDF) จำนวน 1.1 ล้านล้านบาท เพื่อลดภาระดอกเบี้ยที่รัฐบาลต้องจ่ายปีละ 6 หมื่นล้านบาท ให้ลดน้อยลง
นายจักรกฤศฏิ์ พาราพันธกุล ผู้อำนวยการ สบน. กล่าวว่า แนวทางการบริหารเงินคงคลังให้เกิดดอกผลสามารถทำได้ 2 แนวทาง ในแนวทางแรกต้องแก้ไขกฎหมายเงินคงคลัง ให้คลังสามารถนำเงินไปฝากที่อื่น นอกจาก ธปท. ได้ เพื่อจะได้นำไปฝากสถาบันการเงินที่ให้ผลตอบแทนได้ แนวทางที่สองคือการแก้ไขกฎหมาย ธปท. ให้สามารถจ่ายผลตอบแทนจากการที่กระทรวงการคลังนำเงินคงคลังไปฝากไว้ได้ ซึ่งจะดำเนินการให้เสร็จภายในปีงบประมาณ 2554
สำหรับการแก้ไขหนี้กองทุนฟื้นฟู เตรียมแนวทางการออกพันธบัตรไม่มีผลตอบแทนขายให้กับ ธปท. เพื่อนำมาชำระเงินต้น จะได้ลดดอกเบี้ยให้น้อยลงเพราะที่ผ่านมา ธปท. ไม่สามารถชำระเงินต้นได้ ทำให้ภาระดอกเบี้ยอยู่ในระดับสูง